钦定古今图书集成/历象汇编/岁功典/第021卷 > 梁
## 钦定古今图书集成/历象汇编/岁功典/第021卷 > 梁

《梁元会》损益魏晋之礼。

按《隋书礼仪志》：“梁元会之礼，未明，庭燎设，文物充庭，
台门辟，禁卫皆严，有司各从其事。太阶东置白兽樽，
群臣及诸蕃客并集，各从其班而拜。侍中奏中严，王
公卿尹各执珪璧入拜，侍中乃奏外办。皇帝服衮冕，
乘舆以出，侍中扶左，常侍扶右，黄门侍郎一人执曲
直华盖从。至阶，降舆，纳舄升坐。有司御前施奉珪藉”，
王公以下至阼阶，脱舄剑，升殿席南奉贽珪、璧毕，下
殿纳舄，佩剑诣本位。主客郎徙珪、璧于东厢，帝兴，入，
徙御坐于西壁下，东向。设皇太子、王公已下位。又奏
《中严》，皇帝服通天冠，升御坐，王公上寿。礼毕食。食毕，
乐伎奏，太官进御酒。主书赋黄甘，逮二品已上。尚书
驺骑引计吏郡、国各一人，皆跪受诏。侍中读五条诏。
计吏每应诺讫，令陈便宜者听诣白兽樽，以次还坐。
宴乐罢，皇帝乘舆以入。皇太子朝则远游冠服，乘金
辂，卤簿以行。预会则剑履升坐，会讫先兴。　又按《志》，
东宫元会仪注，太子升崇正殿，不欲东西阶，责东宫
典仪列云：“太子元会升自西阶。”此则相承为谬。请自
今东宫大公事，太子升崇正殿，并由阼阶。

### 武帝天监六年始改元日宴会东向之礼为南向更定受玉及乘舆升殿之制

按《梁书武帝本纪》，不载　按《隋书礼仪志》，天监六年
诏曰：“顷代以来，元日朝毕，次会群臣，则移就西壁下
东向坐。求之古义，王者䜩万国，唯应南面，何更居东
面？”于是御座南向，以西方为上。皇太子以下在北壁
坐者，悉西边东向；尚书令以下在南方坐者，悉东边
西向。旧元日御座东向，酒壶在东壁下，御座既南向，
乃“诏壶于南阑下。又诏元日受五等贽珪璧，并量付
所司。”周舍案：《周礼冢宰》，“大朝觐赞玉币。《尚书》，古之冢

客郎受。郑元注《觐礼》云：‘既受之后，出付玉人于外’。汉
时少府职主珪璧，请主客受玉，付少府”掌。帝从之。又
尚书仆射沈约议：“《正会仪注》，御出，乘舆至太极殿前，
纳舄升阶。寻路寝之设，本是人君居处，不容自敬宫
室。案汉氏则乘小车升殿。请自今元正及大公事，御
宜乘小舆至太极阶，仍乘板舆升殿。”制可。